Israel vil tømme Gazas sykehus. I stedet søker titusener tilflukt her
Er det mulig å tvangsflytte sykehus fulle av hardt skadede? – Som overlagt mord, sier lege Mads Gilbert. Snart er han klar for Gaza-innsats igjen. Utstyret er pakket ferdig. Transporten står klar. Mats Gilbert og hans to norske kolleger er for sjette gang klar for å reise inn til Gaza for å yte medisinsk bistand. Den erfarne legen er forberedt på at det kan bli det tøffeste oppdraget hittil. – Dette er jo ikke en utmattelseskrig. Det er en utslettelseskrig, sier Gilbert, som akkurat nå befinner seg i Kairo sammen med kirurg Erik Fosse og anestesisykepleier Dagfinn Bjørkelid. De venter på at grenseovergangen Rafah mellom Egypt og Gaza skal gjenåpnes.  Får rystende meldinger I mellomtiden mottar de stadig rystende meldinger og bilder fra palestinske kolleger og venner på innsiden i Gaza.  En palestinsk lege har delt bilder av situasjonen på X/Twitter: Og alt dette skjer mens omgivelsene teppebombes. Helsepersonell frykter selv for sine liv.  – Men de står ved sine pasienters side. Dette er høy moral og stort heltemot, sier Gilbert.  Han mottok nettopp selv melding fra en venn i Gaza, som er anestesilege og seksbarnsfar. Hans eldste sønn på 18 år studerer i Egypt, der Gilbert inntil videre oppholder seg.    – Han ba meg overta foreldreansvaret hvis det verste skulle skje resten av familien. Sånn tenker de i Gaza nå, sier han. Det er totalt fire større sykehus i Gaza, og seks litt mindre. Det norske Norwac-teamet har flere ganger tidligere jobbet ved Shifa-sykehuset, som ifølge rapporter er overfylt av hardt skadede pasienter. I tillegg har anslagsvis 35.000 mennesker søkt tilflukt her, ifølge sykehusledelsen, både innendørs og utenfor.  – Folk tror dette er det eneste trygge stedet etter at hjemmene deres ble ødelagt og de ble tvunget til å flykte, sa Medhat Abbas, som jobber i Gazas helsedepartement, lørdag kveld. – Gaza by er en fryktinngytende scene av ødeleggelse, sa han videre. Flere har delt bilder på sosiale medier av store folkeansamlinger på sykehuset.  Den britisk-palestinske legen Ghassan Abu Sittah befinner seg på sykehuset. Innenfra har han delt sine opplevelser med BBC. I en serie meldinger på X/Twitter beskriver han kaotiske tilstander. Selv ansatte skal ha tatt med seg egne familiemedlemmer til sykehuset. De tør ikke være borte fra dem. – Det bor en familie på hvert kontor, skrev Abu Sittah lørdag. Vil tømme Gaza Sykehusene fungerer altså som en slags siste trygge havn for titusener i Gaza by. Selv om Israel har sluppet flyveblader over Gaza-stripen med en tydelig beskjed: Kom dere bort! Gaza by skal tømmes for sivile i påvente av den varslede bakkeinvasjonen. Totalt 1,1 millioner mennesker er rammet av ordren, som i første omgang gjaldt i 24 timer. Fristen er siden blitt utsatt en rekke ganger.  Også sykehusene har fått beskjed om å flytte på folk. Men både helsemyndighetene i Gaza og Palestinske Røde Halvmåne – som driver det store Al Quds-sykehuset i Gaza by – har svart at det er umulig.  Verdens helseorganisasjon (WHO) har brukt sjeldent sterke ord og kalt Israels ordre en «dødsdom» for de mange tusen syke og skadede. – Den WHO-meldingen var ekstremt viktig. Det sier seg selv at å tvinge hardt skadede ut, er overlagt mord. Slike pasienter kan ikke flyttes uten avanserte spesialambulanser, pustemaskiner og overvåkingsutstyr, sier Gilbert. – Dette er jo ikke snakk om evakuering, men tvangsdeportering av en okkupert sivilbefolkning, legger han til. – Og det er ikke ufarlig å dra inn for dere nå? – Selvsagt ikke, men det er langt farligere for de 2,2 millioner som bor i Gaza, og spesielt de 1,1 millioner tvangsfordrevne. Vi bønnfaller den norske regjeringen om å gjøre alt de kan for å beskytte sivilbefolkningen og sykehusene i Gaza og få slutt på bombing og blokade, sier han.
Lege Mads Gilbert og to norske kolleger forbereder seg på å dra til Gaza for å yte medisinsk bistand, til tross for at sårede pasienter og sykehus risikerer å bli flyttet på grunn av Israels krigføring. Flere tusen mennesker har søkt tilflukt i sykehus i Gaza, og Verdens helseorganisasjon kaller Israels ordre om å flytte dem en «dødsdom» for de mange syke og skadede. Gilbert ber Norges regjering om å beskytte sivilbefolkningen og sykehusene i Gaza og sørge for en slutt på bombing og blokade.